## Program Hrvatske garancijske agencije za poticanje gospodarskih aktivnosti na područjima od posebnog interesa Republike Hrvatske (pročišćeni tekst)

### NN 9/2000 (25.1.2000.), Program Hrvatske garancijske agencije za poticanje gospodarskih aktivnosti na područjima od posebnog interesa Republike Hrvatske (pročišćeni tekst)

# HRVATSKA GARANCIJSKA AGENCIJA

Na temelju točke 12. Izmjena i dopuna Programa Hrvatske
garancijske agencije za poticanje gospodarskih aktivnosti na područjima
od posebnog interesa Republike Hrvatske (»Narodne novine«
br. 142/99.), Hrvatska garancijska agencija je utvrdila i izdala
pročišćeni tekst Programa Hrvatske garancijske
agencije za poticanje gospodarskih aktivnosti na područjima
od posebnog interesa Republike Hrvatske.

Pročišćeni tekst Programa Hrvatske garancijske
agencije za poticanje gospodarskih aktivnosti na područjima
od posebnog interesa Republike Hrvatske obuhvaća Program
Hrvatske garancijske agencije za poticanje gospodarskih aktivnosti
na područjima od posebnog interesa Republike Hrvatske (»Narodne
novine« br. 10/96.), te njegove Izmjene i dopune objavljene
u »Narodnim novinama« br. 106/97. i 142/99.

Klasa: 011-04/00-1/02
Zagreb, 17. siječnja 2000.

Direktor Generalni prokurist
 **Zdravko Muraj, dipl. oec.,** v. r. **Jasna Borić,
dipl. oec.,** v. r.

## PROGRAM HRVATSKE GARANCIJSKE AGENCIJE ZA POTICANJE GOSPODARSKIH AKTIVNOSTI NA PODRUČJIMA OD POSEBNOG INTERESA REPUBLIKE HRVATSKE

**- PROČIŠĆENI TEKST -**

1. CILJ PROGRAMA

Cilj programa je podrška razvitku gospodarstva putem podsticanja
poduzetništva na novooslobođenim i drugim područjima
od posebnog interesa Republike Hrvatske, te unapređivanje
poduzetničkih djelatnosti stradalnika i razvojačenih
hrvatskih branitelja iz Domovinskog rata.

Područja na koja se odnosi ovaj Program su: područja
obnove i druga područja od posebnog interesa Republike
Hrvatske utvrđena važećim propisima.

Unapređivanje poduzetničkih djelatnosti razvojačenih
hrvatskih branitelja i stradalnika Domovinskog rata vrši
se na području cijele Republike Hrvatske.

Mjere koje Hrvatska garancijska agencija poduzima u okviru ovog
Programa su:

- davanje garancija za kredite koje su banke i druge pravne osobe
- kreditori, odobrile poduzetnicima (u daljnjem tekstu: garancije)
i

- davanje bespovratne financijske potpore za smanjenje troškova
kredita odobrenih poduzetnicima od strane banaka i drugih pravnih
osoba - kreditora (u daljnjem tekstu: potpora).

2. PRAVO NA ZAHTJEV

Pravo podnijeti zahtjev za dobivanje garancije i/ili potpore imaju
poduzetnici:

a) povratnici i drugi poduzetnici koji će obavljati djelatnost
na područjima koja se nalaze u okviru ovog Programa, a
ranije su se bavili malim poduzetništvom ili su početnici
u poduzetništvu,

b) stradalnici Domovinskog rata,

c) razvojačeni hrvatski branitelji iz Domovinskog rata.

Ukoliko već obavljaju poslovanje, uz naprijed navedeno,
poduzetnici moraju zadovoljiti sljedeće uvjete:

a) da stanje njihove zadnje godišnje bilance nakon odbitka
gubitka iskazanog u aktivi ne prelazi iznos 11.100.000 kuna,

b) da prihodi u dvanaest mjeseci prije sastavljanja zadnje bilance
ne prelaze iznos 22.200.000 kuna,

c) da u posljednjih dvanaest mjeseci imaju u prosjeku najviše
do 100 uposlenih.

Poduzetnici u smislu ovog Programa smatraju se: privatna trgovačka
društva i druge pravne osobe koje su 100% u privatnom vlasništvu,
obrtnici koji samostalno i trajno obavljaju gospodarsku djelatnost
i druge fizičke osobe koje ostvaruju dohodak od obavljanja
samostalnih djelatnosti - slobodnih zanimanja, te poljoprivrede
i šumarstva, sukladno važećim propisima, a imaju
sjedište odnosno prebivalište u Republici Hrvatskoj
(u daljnjem tekstu: poduzetnici).

Pod povratnicima na novooslobođena područja i druga
područja od posebnog interesa, se u smislu ovog programa
smatraju poduzetnici, koji imaju dokaz o takvom statusu.

Pod stradalnicima Domovinskog rata se u smislu ovog Programa podrazumijevaju:
vojni invalidi i obitelji poginulih ili nestalih bojovnika Domovinskog
rata, koji podnesu dokaz o takvom statusu.

Pod razvojačenim hrvatskim braniteljima iz Domovinskog
rata, u smislu ovog Programa, smatraju se poduzetnici, koji sukladno
pozitivnim propisima, podnesu dokaz o takvom statusu.

Po ovom Programu Hrvatska garancijska agencija (u daljnjem tekstu:
HGA) ne naplaćuje naknadu.

3. VRSTE INVESTICIJA ZA KOJE SE MOŽE DOBITI GARANCIJA
I/ILI POTPORA

Garancija i/ili potpora može se dobiti isključivo
za gospodarske investicije koje se financiraju iz kredita koje
su kreditori odobrili ili će odobriti poduzetnicima u slučaju
izdavanja garancije i/ili potpore od strane HGA.

Gospodarska investicija za koju se može dati garancija i/ili
potpora je nabava osnovnih i trajnih obrtnih sredstava, s tim
da udio trajnih obrtnih sredstava koja se mogu financirati iz
kredita ne smije prelaziti 50% iznosa kredita.

4. UVJETI

*4.1. Uvjeti za davanje garancije*

Za kredite do najvišeg iznosa od 400.000 kn, koje odobravaju
kreditori za namjene iz točke 3. ovog Programa, može
se izdati garancija u visini do 80% dokumentiranih nenaplaćenih
potraživanja po osnovi kredita.

U posebno obrazloženim slučajevima garancija se može
izdati i za iznos kredita koji prelazi gore navedeni maksimum.

HGA određuje, u skladu s uvjetima na tržištu kapitala,
najvišu kamatnu stopu za kredite za koje se može izdati
garancija HGA.

Rok garancije ovisi o roku otplate kredita, pri čemu se
vrijeme počeka otplate uključuje u navedene rokove.

Korištenje garancije pod prethodnim uvjetima moguće
je samo jednom unutar vremenskog razdoblja do 36 mjeseci, računajući
od dana izdavanja prve garancije, kao i u više pojedinačnih
iznosa, ali najviše do ukupnog iznosa kredita od 400.000
kn.

*4.2. Uvjeti za dobivanje financijske potpore*

Potpora se daje bespovratno i služi prvenstveno za otplatu
prvih anuiteta kredita u ime poduzetnika prema kreditoru, odnosno
za smanjenje troškova kredita i podmirenje drugih troškova
vezanih uz odobravanje kredita (npr. osiguranja imovine, uknjižbe
i sl.).

Potpora se može dobiti u iznosu najviše do 10% od glavnice
kredita, ali najviše do iznosa od 20.000 kn.

Davanje potpore pod prethodnim uvjetima moguće je samo jednom
unutar vremenskog razdoblja od 36 mjeseci, računajući
od dana isplate potpore, kao i u više pojedinačnih
iznosa, ali najviše do iznosa i postotka iz stavka 2. ove
točke.

5. ZAHTJEV ZA DOBIVANJE GARANCIJE I POTPORE

Zahtjev za dobivanje garancije i potpore od HGA predaje se na
posebnom obrascu koji se nalazi kod kreditora. Obrazac mora biti
u potpunosti i točno ispunjen i ovjeren od strane poduzetnika
i kreditora i dostavljen HGA isključivo putem kreditora
koji dodjeljuje kredit.

Zahtjevu treba priložiti po jedan primjerak (presliku) sljedećih
dokumenata:

A. Potvrde o pravnom statusu:

- za obrtnike: obrtnica odnosno povlastica za povlaštene
obrte,

- za trgovačka društva i trgovce pojedince: rješenje
o upisu u sudski registar i sve naknadne izmjene u registraciji,
obavijest o razvrstavanju po granama djelatnosti Državnog
zavoda za statistiku, obrazac prijave potpisa. Kod više osnivača
obvezno je dostaviti Ugovor o osnivanju.

- za ostale oblike poduzetništva: dokumentacija koja je zakonom
propisana za obavljanje određene poduzetničke djelatnosti.

B. Mišljenje kreditora o procjeni podnesenog kreditnog zahtjeva

Izvješće o podnesenom kreditnom zahtjevu i obrazloženje
ključnih čimbenika koji su bili temelj prijedloga
odluke za odobravanje kredita.

C. Životopis poduzetnika i nositelja projekta

D. Investicijski projekt/poslovni plan

E. Predočenje bilance i računa dobitka i gubitka
za najmanje jednu godinu koja prethodi godini u kojoj se traži
garancija.

Za obrtnike - porezna prijava s rekapitulacijom ostvarenih prihoda
i izdataka i popisom dugotrajne imovine obrta.

Bon-2, ne stariji od 30 dana od dana podnošenja zahtjeva
za garanciju.

F. Kod građevinskih projekata potrebno je priložiti presliku
građevinske dozvole, ako je zakonom predviđena.

HGA ima pravo uvida u cjelokupnu dokumentaciju kod kreditora i
poduzetnika.

U slučajevima kada se zahtjev za dobivanje garancije i/ili
potpore djelomično ili u potpunosti odbija, HGA je dužna
pismeno obavijestiti podnositelja o svojoj odluci.

Ne postoji pravna osnova prema kojoj bi se nekome morala dati
garancija i/ili potpora.

6. INSTRUMENTI OSIGURANJA POVRATA I NAČIN KORIŠTENJA
KREDITA

Za svaki kredit kreditor uzima od poduzetnika sljedeće instrumente
osiguranja:

a) hipoteku ili fiducijarno vlasništvo na nekretnine (ukoliko
ih poduzetnik ima u vlasništvu)

b) založno pravo ili fiducijarno vlasništvo na pokretninama,
ili imovini nabavljenoj iz kredita, pri čemu imovina mora
biti osigurana kod osiguravajućeg društva, a polica
osiguranja vinkulirana u korist kreditora

c) mjenice korisnika kredita i osobne mjenice osnivača
odn. vlasnika (ukoliko se radi o pravnoj osobi)

d) zadužnice

e) najmanje jedan jamac

f) druga zakonom predviđena sredstva osiguranja.

U slučaju kad ukupna vrijednost nekih od instrumenata osiguranja
dosegne omjer od 1:1 u odnosu na visinu kredita, neće se
uzimati ostali, naprijed navedeni instrumenti osiguranja.

U posebno obrazloženim slučajevima HGA može odustati
od traženja pojedinih instrumenata osiguranja povrata kredita.

Kreditor preuzima obvezu da će novčane iznose po
predračunima i fakturama za robu i usluge za koje se odobrava
kredit, izravno doznačavati dobavljačima, a gotovinska
isplata kredita moguća je najviše u iznosu od 10% od
ukupno odobrenog iznosa kredita. Veća gotovinska isplata
moguća je u izuzetnim slučajevima, uz prethodni pismeni
pristanak HGA.

7. KONTROLA

Kreditor je obvezan kontrolirati namjensko trošenje kredita
i o svim bitnim saznanjima odmah izvijestiti HGA. U slučaju
nenamjenskog korištenja kredita HGA ima pravo opozvati garanciju.

HGA ima pravo uvida u svu dokumentaciju kreditora koja se odnosi
na kredit, kao i uvid u odgovarajuću dokumentaciju poduzetnika
u njihovim prostorijama.

Poduzetnik je obvezan putem kreditora dostavljati godišnja
financijska izvješća, nakon njihove izrade prema zakonskim
rokovima, za cjelokupno vrijeme trajanja garancije.

Poduzetnik je također obvezan o važnim izvanrednim događajima
koji utječu na njegovo poslovanje, odmah obavijestiti kreditora,
koji je u obvezi izvještavanja HGA.

8. ODNOSI HGA S KREDITORIMA I PODUZETNICIMA

Odnosi HGA s kreditorima i poduzetnicima, te njihova međusobna
prava i obveze definiraju se posebnim ugovorom.

9. TRAJANJE PROGRAMA

Trajanje ovog Programa je vremenski ograničeno i produžuje
se do 16. siječnja 2002. godine.

10. ZAVRŠNE ODREDBE

Provedbene akte za ovaj Program donosi HGA u suradnji s nadležnim
institucijama.

Ovaj pročišćeni tekst Programa objavljuje se
u »Narodnim novinama«.

Pročišćeni tekst, NN 9/2000-102